กรมควบคุมโรค แนะยึดหลัก สุก ร้อน สะอาด ป้องกันโรคอุจจาระร่วงช่วงน้ำท่วม
นายแพทย์ธเรศ กรัษนัยรวิวงค์ รักษาราชการแทนอธิบดีกรมควบคุมโรค กล่าวว่า ช่วงที่มีสถานการณ์น้ำท่วมขอให้ประชาชนระวังโรคที่มากับน้ำ โดยเฉพาะโรคอุจจาระร่วง ซึ่งเกิดจากการรับประทานอาหาร น้ำ น้ำแข็งที่ไม่สะอาด ปนเปื้อนเชื้อก่อโรคจากแบคทีเรีย ไวรัส หรือพยาธิ ส่งผลให้เกิดอาการถ่ายอุจจาระเหลวอย่างน้อย 3 ครั้งขึ้นไป ถ่ายเป็นน้ำหรือถ่ายเป็นมูกเลือดแม้เพียงครั้งเดียวใน 1 วัน อาจมีอาการปวดท้อง คลื่นไส้ อาเจียน ไข้ ปวดศีรษะ อ่อนเพลียร่วมด้วย อุจจาระร่วง แบ่งได้ 2 ชนิดคือ อุจจาระร่วงเฉียบพลันคือ มีอาการอุจจาระร่วงน้อยกว่า 7 วัน กับอุจจาระร่วงเรื้อรังคือ มีอาการอุจจาระร่วงติดต่อกันอย่างน้อย 2 สัปดาห์ขึ้นไป จากการเฝ้าระวังสถานการณ์โรคอุจจาระร่วง ตั้งแต่วันที่ 1 มกราคม – 11 ตุลาคม 2565 พบผู้ป่วยแล้ว 472,520 ราย จาก 77 จังหวัด โดยจังหวัดที่มีอัตราป่วยต่อแสนประชากรสูงสุด 5 อันดับแรกคือ มุกดาหาร อำนาจเจริญ เชียงราย มหาสารคาม และระยอง สำหรับการป้องกันขอให้ประชาชนยึดหลัก สุก ร้อน สะอาด คือ รับประทานอาหารปรุงสุก ใหม่ อาหารค้างมื้อต้องอุ่นร้อนให้ทั่วถึงก่อนรับประทานทุกครั้ง ดื่มน้ำต้มสุก หรือน้ำดื่มบรรจุขวด น้ำแข็งที่สะอาด มีเครื่องหมายรับรองมาตรฐานการผลิต วัตถุดิบที่นำมาประกอบอาหารต้องสด สะอาด ล้างมือด้วยน้ำและสบู่ให้สะอาดทุกครั้งก่อนปรุงหรือรับประทานอาหาร ภายหลังขับถ่ายหรือสัมผัสสิ่งสกปรก สำหรับการดูแลผู้ป่วย อุจจาระร่วงให้ดื่มสารละลายเกลือแร่ ผสมน้ำสะอาดตามสัดส่วนที่ระบุข้างซอง จิบแทนน้ำบ่อยๆ ห้ามดื่มน้ำเกลือแร่สำหรับผู้ที่ออกกำลังกาย เนื่องจากมีปริมาณน้ำตาลและเกลือแร่บางชนิดสูง ทำให้ร่างกายดึงน้ำเข้ามาในทางเดินอาหารส่งผลให้ลำไส้บีบตัวมากขึ้น กระตุ้นการถ่ายเหลวมากขึ้น ไม่ควรกินยาหยุดถ่าย เพราะจะทำให้เชื้อโรคตกค้างอยู่ในร่างกาย หากอาการยังไม่ดีขึ้น ควรรีบไปสถานพยาบาลใกล้บ้าน